14.		Odvolanie proti rozhodnutiu o uložení pokuty
			(§ 72 zákona č. 563/2009 Z. z. o správe daní – daňový poriadok)
Ján Kochanovský, Laurinská 7, Hlohovec, DIČ 56041265123
Doporučene
Daňový úrad TRNAVA
Hlboká 8/1, 917 65 Trnava
Hlohovec 3. 9. 2022
Vec: 		Odvolanie proti rozhodnutiu o uložení pokuty podľa zákona o účtovníctve
V súlade s § 72 ods. 1 zákona č. 563/2009 Z. z. o správe daní – daňový poriadok) podávame týmto odvolanie proti rozhodnutiu Daňového úradu Trnava č. 647/210/3232/2011/Kr zo dňa 15. 9. 2022, ktorým mi bola uložená pokuta výške 2 000 € (slovom dvetisíc eur) podľa § 38 zákona č. 431/2002 Z. z. o účtovníctve v znení neskorších predpisov za porušenie povinností ustanovených týmto zákonom. 
Správca dane uložil pokutu za nedostatky zistené vo vedení účtovníctva, konkrétne za porušenie § 10 zákona o účtovníctve tým, že účtovné doklady mojej firmy neobsahovali opis obsahu účtovného prípadu a označenie jeho účastníkov. Konkrétne sa porušenie zákona o účtovníctve týkalo výdavkových pokladničných dokladov o nákupe cenín, ktoré neobsahujú účel ich použitia.
K tomuto zisteniu porušenia uvádzam, ako som uviedol aj v stanovisku k protokolu o daňovej kontrole vykonanej za účtovné obdobie roku 2021, že prílohou výdavkových pokladničných dokladov boli priložené potvrdenia Slovenskej pošty o nákupe poštových známok, potvrdenia o hradení poštovného v hotovosti a ani v jednom prípade doklad nechýbal (kópie dokladov sú prílohou tohto odvolania).
Ďalším dôvodom na uloženie pokuty bolo porušenie § 7 a 8 zákona o účtovníctve, pretože súčasťou účtovníctva nebolo vyhodnotenie propagačných akcií firmy. Uvedené ustanovenie zákona o účtovníctve určuje, že účtovné jednotky sú povinné viesť účtovníctvo preukazným spôsobom a správne tak, aby verne zobrazovalo skutočnosti, ktoré sú jeho predmetom. Podľa tohto ustanovenia je účtovníctvo účtovnej jednotky úplné, ak účtovná jednotka zaúčtovala všetky účtovné prípady, týkajúce sa účtovného obdobia; účtovníctvo sa vedie preukazným spôsobom, ak účtovná jednotka účtovné prípady a účtovné zápisy o nich doložila alebo preukázala predpísaným spôsobom a inventarizovala majetok a záväzky; účtovníctvo je správne, ak účtovná jednotka s prihliadnutím na všetky okolnosti účtovného prípadu neporušila povinnosti uložené týmto zákonom. 
Uvedené ustanovenie zákona o účtovníctve neukladá povinnosť postupovať tak, ako sa uvádza vo výroku rozhodnutia o uložení pokuty a aj skutočnosť, že za porušenie § 10 zákona o účtovníctve sa nepovažuje za správny delikt a podľa § 38 zákona o účtovníctve sa pokuta neukladá. 
Na základe uvedených skutočností žiadam o prehodnotenie porušení zákona o účtovníctve a následné o zrušenie vydaného rozhodnutia o uložení pokuty a aj vzhľadom na skutočnosť, že pri porušení § 8 zákona o účtovníctve ako uvádza správca dane, toto porušenie podľa účtovnej jednotky nemalo vplyv na vykázanie skutočností v účtovnej závierke za účtovné obdobie roku 2021. 
Ján Kochanovský, v.r.
Príloha:
1.	Rozhodnutie o uložení pokuty
2.	Kópie dokladov
Poznámka k žiadosti č. 13 a 14 k podaniu opravného prostriedku – odvolania
Podľa § 38 ods. 6 zákona o účtovníctve sa na konanie o uložení pokuty vrátane jej vymáhania a na podaniu opravného prostriedku proti rozhodnutiu o uložení pokuty primerane vzťahuje daňový poriadok (z. č. 563/2009 Z. z. v z.n.p.).
Postup podania odvolania upravuje § 72 daňového poriadku.
Podľa odseku 1 možno proti rozhodnutiu podať odvolanie, ak tento zákon neustanovuje inak, alebo ak sa účastník konania odvolania nevzdal písomne alebo ústne do zápisnice. Odvolanie sa podáva písomne alebo ústne do zápisnice u správcu dane alebo orgánu, ktorého rozhodnutie je odvolaním napadnuté.
Odvolanie ako opravný prostriedok proti rozhodnutiu orgánov verejnej správy (správca dane) možno podľa odseku 3 podať do 30 dní odo dňa doručenia rozhodnutia, proti ktorému odvolanie smeruje, ak tento zákon neustanovuje inak; najneskôr do uplynutia tejto 30 dňovej lehoty možno podané odvolanie zmeniť alebo doplniť.
Podľa odseku 4 cit. ustanovenia musí odvolanie obsahovať okrem náležitostí podľa § 13 (ak sa podáva v písomnej forme musí byť podpísané osobou, ktorá ho podáva vecne príslušnému orgánu, ak sa podáva v elektronickej forme musí spĺňať podmienky elektronického doručovania podľa § 13 ods. 5) aj
a)	označenie prvostupňového orgánu,
b)	číslo rozhodnutia, proti ktorému odvolanie smeruje,
c)	dôvody podania odvolania,
d)	dôkazy preukazujúce odôvodnenosť odvolania, ak sa v odvolaní nenamieta len rozpor s právnymi predpismi; ak je to možné, daňový subjekt predloží aj listinné dôkazy,
e)	navrhované zmeny alebo zrušenie napadnutého rozhodnutia.
Ak odvolanie neobsahuje zákonom predpísané náležitosti, prvostupňový orgán postupuje podľa § 13 ods. 8 a 9, pričom lehota na odstránenie nedostatkov odvolania nesmie byť kratšia ako 15 dní.
Ustanovenie § 13 ods. 8 a 9 daňového poriadku, ak má podanie nedostatky, pre ktoré nie je spôsobilé na prerokovanie, vyzve príslušný orgán daňový subjekt, aby ich podľa jeho pokynu a v určenej lehote odstránil. Súčasne ho poučí o následkoch spojených s ich neodstránením. Ak daňový subjekt nedostatky podania v požadovanom rozsahu odstráni v lehote určenej príslušným orgánom, považuje sa takéto podanie za podané bez nedostatkov v deň pôvodného podania. Ak daňový subjekt výzve príslušného orgánu nevyhovie v plnom rozsahu a v určenej lehote, považuje sa toto podanie za nepodané a príslušný orgán túto skutočnosť oznámi daňovému subjektu.
Ak účastník konania vezme odvolanie späť, nemôže podať v tej istej veci nové odvolanie. Oznámenie o späťvzatí odvolania musí byť podané písomne alebo ústne do zápisnice. Za deň späťvzatia odvolania sa považuje deň spísania zápisnice o späťvzatí odvolania alebo deň, keď bolo oznámenie o späťvzatí odvolania doručené správcovi dane. Tým dňom je odvolacie konanie zastavené a rozhodnutie nadobúda právoplatnosť. Ak sú v dobe od podania odvolania do jeho späťvzatia vykonané prvostupňovým orgánom v konaní úkony, späťvzatím odvolania sa nezrušujú a možno ich využiť v ďalšom konaní. 
Daňový subjekt má možnosť podať podnet na preskúmanie tohto rozhodnutia mimo odvolacieho konania podľa § 77 daňového poriadku, a to do troch rokov odo dňa právoplatnosti rozhodnutia, ktoré sa navrhuje preskúmať. 
Včas podané odvolanie má odkladný účinok, ak tento zákon neustanovuje inak, čo zn. že rozhodnutie nenadobudlo právoplatnosť, zaplatenie vyrubenej sumy uvedenej v rozhodnutí sa odkladá do vybavenie opravného prostriedku. 
Odvolanie je neprípustné, ak 
a)	je podané po určenej lehote,
b)	nie je podané oprávnenou osobou,
c)	smeruje len proti odôvodneniu rozhodnutia.
V odvolaní proti rozhodnutiu, ktorým bol vyrubený rozdiel v sume, ktorú mal daňový subjekt podľa osobitných predpisov zaplatiť alebo vykázať, alebo na ktorú si uplatnil nárok podľa osobitných predpisov, možno napadnúť len tento rozdiel.
Podanie odvolania ako opravného prostriedku proti rozhodnutiu orgánu verejnej správy (správca dane, finančné riaditeľstvo) nepodlieha povinnosti zaplatiť správny poplatok.
K § 7 a § 8 zákona o účtovníctve
Podľa § 7 účtovná jednotka (ÚJ) je povinná účtovať tak, aby účtovná závierka (ÚZ) poskytovala verný a pravdivý obraz o skutočnostiach, ktoré sú predmetom účtovníctva a o finančnej situácii účtovnej jednotky. Zobrazenie účtovnej závierke je verné, ak obsah položiek účtovnej závierky zodpovedá skutočnosti a je v súlade s účtovnými zásadami a účtovnými metódami.
Podľa § 8 – účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.
Účtovníctvo ÚJ je 
•	úplné, ak ÚJ zaúčtovala v účtovnej období v účtovných knihách (hlavná kniha, účtovný denník) účtovné prípady podľa § 3 zákona o účtovníctve, t. j. v účtovným obdobím, s ktorým časovo a vecne súvisia a za toto účtovné obdobie zostavila individuálnu UZ, vyhotovila výročnú správu a uložila dokumenty do registra účtovných závierok ako to ustanovuje § 23a zákona o účtovníctve, 
•	preukázateľné, ak všetky účtovné záznamy sú preukázateľné a ÚJ vykonala inventarizáciu,
•	zrozumiteľné, ak účtovný doklad vyhotovený aj v inom ako štátnom jazyku spĺňa podmienku zrozumiteľnosti jednotlivo a aj v súvislostiach spoľahlivo a jednoznačne určiť obsah účtovných prípadov v nadväznosti na použité účtovné zásady a podoby účtovných záznamov podľa § 31 ods. 2 zákona o účtovníctve,
•	vedené spôsobom zaručujúcim trvalosť účtovných záznamov tak, aby ÚJ bola schopná zabezpečiť trvalosť účtovných záznamov po celú dobu spracovania a úschovy podľa § 31 až 36 zákona o účtovníctve.